SL Uradni list Evropske unije C 391/11

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 391/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„AMÊNDOA COBERTA DE MONCORVO“

EU št.: PGI-PT-02235 – 28.10.2016

ZOP ( ) ZGO ( X )

1. Ime

„Amêndoa Coberta de Moncorvo“

2. Država članica ali tretja država

Portugalska

3. Opis kmetijskega proizvoda ali živila

3.1 Vrsta proizvoda

Skupina 2.3 Kruh, fino pecivo, slaščice, keksi in drugi pekovski izdelki

3.2 Opis proizvoda, za katerega se uporablja ime iz točke 1

Ime „Amêndoa Coberta de Moncorvo“ se uporablja za slaščico, pridobljeno iz olupljenih sladkih mandljev [Prunus dulcis, (Mill) D. A. Webb], ki so praženi in obliti s sladkorno pasto, in pripravljeno v skladu z zadevno specifikacijo proizvoda. Lahko se tržijo tri vrste proizvoda „Amêndoa Coberta Moncorvo“: beli ali običajni; rjavi ali čokoladni; olupljeni (peladinhas).

Proizvod „Amêndoa Coberta de Moncorvo“ ima obliko jedrca mandlja, a je nekoliko večji zaradi sladkornega premaza. Običajna vrsta je na zunanji strani bele barve in ima značilne grudice sladkorja, ki nastanejo med proizvodnim postopkom. Kar zadeva velikost, ima proizvod največ 40 mandljev na 100 g proizvoda. Rjava vrsta se od običajne razlikuje samo z uporabo čokoladnega sirupa v končni fazi izdelave, zaradi česar je z zunanje strani kostanjeve ali čokoladne barve. Zunanjost olupljene vrste je belkaste barve, ker je oblita s tankim slojem sladkorja in nima grudic sladkorja, značilnih za drugi dve vrsti. Zaradi manjše velikosti ima proizvod najmanj 40 mandljev na 100 g proizvoda.

3.3 Krma (samo za proizvode živalskega izvora) in surovine (samo za predelane proizvode)

Proizvod „Amêndoa Coberta de Moncorvo“ se pripravi samo iz naslednjih sestavin:

— oluščenih celih nepoškodovanih sladkih mandljev, velikosti najmanj 12 mm,

— belega rafiniranega trsnega sladkorja,

— vode,

— jajčnega beljaka (neobvezna sestavina),

— čokolade ali kakava v prahu (samo za rjavo vrsto).

3.4 Posebne faze proizvodnje, ki jih je treba izvajati na opredeljenem geografskem območju

Na opredeljenem geografskem območju je treba izvajati naslednje faze proizvodnje:

— praženje mandljev,

— pripravo sladkornega in čokoladnega sirupa,

— oblitje mandljev.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Na etiketi proizvoda „Amêndoa Coberta de Moncorvo“ mora imenu proizvoda slediti navedba „Zaščitena geografska označba“ ali navedba „ZGO“.

Na etiketi mora biti navedena zadevna vrsta proizvoda „Amêndoa Coberta de Moncorvo“ (razen v primeru običajne ali bele vrste, za katero ta navedba ni obvezna).

Etiketa mora obvezno nositi logotip „Amêndoa Coberta de Moncorvo“, kakor je prikazan v nadaljevanju.

4. Jedrnata opredelitev geografskega območja

Geografsko območje za proizvodnjo/predelavo proizvoda „Amêndoa Coberta de Moncorvo“ je omejeno na občino Torre de Moncorvo.

5. Povezava z geografskim območjem

Povezava proizvoda „Amêndoa Coberta de Moncorvo“ z njegovim geografskim območjem temelji na slovesu.

Proizvod „Amêndoa Coberta de Moncorvo“ ima zahvaljujoč proizvodnemu postopku poseben videz, zaradi česar je zlahka prepoznaven in se loči od drugih slaščičarskih mandljev. Ta proizvodni postopek izvira iz občine Torre de Moncorvo, v kateri se je stalno in neprekinjeno obdržal skozi stoletja; tako pridobljeni mandlji so močno povezani z velikonočnimi in drugimi prazniki. Publikacija „Ilustração Transmontana“ iz leta 1908 potrjuje, da dejavnost „cobrideiras“ (ime, ki označuje proizvajalke proizvoda „Amêndoa Coberta de Moncorvo“) obstaja vsaj od tega datuma. V enciklopediji „Grande Enciclopédia Portuguesa e Brasileira“ iz leta 1936 je navedeno, da „na Portugalskem amêndoas cobertas de Moncorvo uživajo velik ugled“.

Prav tako je v knjigi „Livro do Segundo Congresso Transmontano“ iz leta 1942 navedeno, da v občini Torre de Moncorvo obstaja mala industrija proizvoda „amêndoa coberta“, ki je „zelo zanimiv zaradi svoje izvirnosti“ in je „značilnega videza, ki je znan tako rekoč vsem“. V tej knjigi je proizvodni postopek proizvoda „Amêndoa Coberta de Moncorvo“ opisan, kot sledi: „Mandlji se predelajo na naslednji način: po lupljenju (postopek sestavlja odstranitev kože z vročo vodo) se rahlo popražijo. Po praženju so razmeščeni po velikih bakrenih pladnjih, ki se neprestano segrevajo na lahnem ognju. Po razmestitvi po pladnjih se oblijejo s sladkornim sirupom, „cobrideira“ (ime označuje žensko, ki opravljajo to delo) pa jih nepretrgoma ročno potrpežljivo meša nekaj ur do konca proizvodnje, ko mandlji dobijo svoj značilni videz, ki je znan tako rekoč vsem“. Ta proizvodni postopek je povsem podoben postopku, ki se uporablja danes.

V istem dokumentu je navedeno naslednje: „Proizvajajo se različne vrste mandljev; zame pa je najboljša vrsta, ki se imenuje peladinha. Ta vrsta ima najmanj sladkorja, je pa nedvomno najbolj prijetnega okusa.“ Ta dokument torej priča o tradicionalni proizvodnji različnih vrst mandljev, ki se je obdržala do danes, kot na primer potrjuje članek iz časopisa „Jornal de Notícias“, v katerem se trdi, da je „amêndoa coberta ena od dobro znanih lokalnih specialitet, [ki obstaja] v treh oblikah: beli, rjavi in olupljeni (peladinha)“ („Torre de Moncorvo: o Concelho“, 7. februar 2008).

V dokumentarnem filmu „O Homem e a Cidade“, posvečenem občini Torre de Moncorvo, ki ga je leta 1996 predvajala Radio Televisão Portuguesa (RTP), je navedeno, da „občina Torre de Moncorvo brez velikih industrijskih virov živi zlasti od zasebnih pobud, ki so skoraj vedno povezane s tradicijo. Mednje šteje proizvodnja „amêndoas cobertas“, okusne regionalne slaščice. Ta starodavni način priprave teh tradicionalnih sladic, ki zahteva potrpežljivost, je plod stoletnega znanja in spretnosti“.

V svojem delu „Festas e Comeres do Povo Português“ iz leta 1999 Maria de Lurdes Modesto in Afonso Praça navajata, da obstajajo na Portugalskem „mandlji, narejeni z obrtno proizvodnjo, ki zaslužijo posebno omembo: „amêndoas cobertas de Moncorvo“. Gre za lokalno specialiteto, ki pa jo poznajo vsi v regiji, saj jo slaščičarke iz Moncorva promovirajo na praznikih in romanjih, na katerih postavijo svojo stojnico“.

Avtorja opozarjata tudi na knjigo Cabrala Adãoa „Paisagens do Norte“ iz leta 1954, v kateri je „encobrideira de amêndoas“ opisana takole: „Spominjam se, da sem jo videl sedeti pred veliko žerjavnico, polno žareče žerjavice, noge je imela razkoračene pod obleko, ki ji je segala do gležnjev; bakrenem pladnju je mešala skoraj gotove mandlje, prste je imela zaščitene z naprstniki, da si členkov ne bi opekla v stiku z vročo površino, ko je porinila roke globoko med sladkorne kroglice, da bi jih potisnila z dna proti vrhu, ob zastrašujočem in neprestanem bobnenju, zaradi katerega je morala govoriti zelo na glas, da mi je pojasnila proizvodni postopek te sladkarije“.

Virgílio Tavares, doktor zgodovine in raziskovalec Centra za raziskovanje populacije, gospodarstva in družbe (Centro de Estudos da População, Economia e Sociedade (CEPESE)), v članku, objavljenem v zborniku del s seminarja „Moncorvo. Da tradição à modernidade“, ki je potekal leta 2007, uvršča proizvodnjo proizvoda „amêndoas cobertas de Moncorvo“ med tipične obrtne dejavnosti, ki navdušujejo turiste in obiskovalce ter veljajo za eno bistvenih potez identitete Moncorva.

Proizvod „Amêndoa Coberta de Moncorvo“ je omenjen v različnih prestižnih publikacijah o regionalni in nacionalni gastronomiji, kot je „Cozinha Transmontana“ Alfreda Saramaga (v tem delu so s fotografijami predstavljene tri vrste proizvoda „Amêndoa Coberta de Moncorvo“) ali „Cozinha Tradicional Portuguesa“ Marie de Lurdes Modesto.

Zadnja leta so bili v občini Torre de Moncorvo organizirani različni programi usposabljanja s ciljem prenosa znanja in spretnosti na nove „cobrideiras“, da bi se na mlajše generacije preneslo zanimanje za dejavnost, ki se tradicionalno povezuje s starejšimi ljudmi.

Zaradi kakovosti, izvirnosti in običajev, povezanih z njegovim uživanjem, ima proizvod „Amêndoa Coberta de Moncorvo“ velik ugled in sloves, o čemer pričajo številna sklicevanja v medijih, v katerih je pogosto predstavljen kot eden od emblemov občine Torre de Moncorvo.

V nadaljevanju je navedenih nekaj reprezentativnih primerov neštevilnih omemb tega proizvoda v medijih: „Os segredos de uma cobrideira de amêndoas“ (Jornal do Nordeste, 27. februar 2007), „Às voltas com a amêndoa“ (Jornal do Nordeste, 16. oktober 2007), „As amêndoas“ (Público, 30. marec 2013), „Amêndoa coberta de Moncorvo é especialidade da Páscoa transmontana“ (SIC, 20. april 2014), „Produzir amêndoa coberta em Torre de Moncorvo tem que se lhe diga“ (RTP, 5. april 2015), „Páscoa para lá do compasso“ (Correio da Manhã, 28. marec 2016).

Sklic na objavo specifikacije

(drugi pododstavek člena 6(1) te uredbe)

http://tradicional.dgadr.pt/images/prod_imagens/doces/docs/CE_Amendoa_Coberta.pdf

(1) UL L 343, 14.12.2012, str. 1.